יממה לאחר שזוכה מאישום רצח בכוונה תחילה, הורשע היום (ו') האצן האולימפי אוסקר פיסטוריוס בהריגת בת זוגו. בנוסף הורשע פיסטוריוס בירי במקום ציבורי, לאחר שנמצא אשם בירי מתחת לשולחן של מסעדה ביהונסבורג. ראוי לציין כי בדרום אפריקה עבירת הריגה שקולה לעבירת רצח, ושתיהן אף נושאות באותו העונש - 15 שנות מאסר.
בפסק הדין ציינה השופטת תאוקוזילה מסיפה כי השתכנעה שפיסטוריוס לא נהג בשיקול דעת כאשר ירה בחברתו, הדוגמנית ריבה סטינקמפ מבעד לדלת חדר השירותים. יחד עם זאת, מסיפה גם לא קיבלה את טענתו של פיסטוריוס, לפיה הוא האמין כי ירה לעבר פולש שהתחבא בחדר השירותים.
השופטת הודיעה אתמול על החלטתה שלא להרשיע את פיסטוריוס ברצח בכוונה תחילה, לאחר שלדבריה לא נאספו ראיות המוכיחות מעל לכל ספק כי פיסטוריוס ידע שבת זוגו נמצאת מאחורי הדלת לעברה ביצע את הירי.
יחד עם זאת, במהלך הדיון אתמול תקפה השופטת את פיסטוריוס ואמרה כי העדות שלו במהלך המשפט הייתה לא כנה והוא לא אמר אמת. פיסטוריוס, מצדו, נראה בשני הדיונים כשמצב רוחו ירוד במיוחד, והוא משתופף על שתי ידיו מעל דוכן הנאשמים.